Document ID: 31987R3212

*****
ΚΑΝΟΝΙΣΜΟΣ (ΕΥΡΑΤΟΜ, ΕΚΑΧ, ΕΟΚ) αριθ. 3212/87 ΤΟΥ ΣΥΜΒΟΥΛΙΟΥ
της 20ης Οκτωβρίου 1987
για την αναπροσαρμογή του ποσοστού της ειδικής εισφοράς που προβλέπεται στο άρθρο 66α του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 24,
το πρωτόκολλο περί των προνομίων και ασυλιών των Ευρωπαϊκών Κοινοτήτων, και ιδίως το άρθρο 13,
τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό των Κοινοτήτων αυτών, όπως καθορίστηκαν από τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1) και τροποποιήθηκαν τελευταία από τον κανονισμό (Ευρατόμ, ΕΚΑΧ, ΕΟΚ) αριθ. 3019/87 (2), και ιδίως το άρθρο 66α του εν λόγω κανονισμού υπηρεσιακής κατάστασης καθώς και το άρθρο 20 τρίτο εδάφιο και το άρθρο 63α του εν λόγω καθεστώτος,
την πρόταση της Επιτροπής, η οποία υπεβλήθη μετά από γνώμη της επιτροπής του κανονισμού υπηρεσιακής κατάστασης,
τη γνώμη του Ευρωπαϊκού Κοινοβουλίου (3),
Έχοντας λάβει γνώση:
της εκθέσεως της επιτροπής συνεννοήσεως η οποία συστάθηκε με την απόφαση του Συμβουλίου της 23ης Ιουνίου 1981,
της εκθέσεως του συμφιλιωτή ο οποίος ορίζεται σύμφωνα με το σημείο ΙΙΙ.1 της εν λόγω απόφασης,
Εκτιμώντας:
ότι ο κανονισμός (Ευρατόμ, ΕΚΑΧ, ΕΟΚ) αριθ. 3821/81 του Συμβουλίου της 15ης Δεκεμβρίου 1981 περί τροποποιήσεως του κανονισμού υπηρεσιακής καταστάσεως των υπαλλήλων των Ευρωπαϊκών Κοινοτήτων καθώς και του καθεστώτος που εφαρμόζεται στο λοιπό προσωπικό (4) καθιέρωσε, με την προσθήκη του άρθρου 66α του κανονισμού υπηρεσιακής κατάστασης, ειδική εισφορά η οποία επιβάλλεται στις καθαρές αποδοχές τις οποίες καταβάλλουν οι Κοινότητες, λόγω των ιδιαιτέρων δυσχερειών της οικονομικής και κοινωνικής κατάστασης·
ότι η ειδική εισφορά εκτιμήθηκε κατά το 1981 βάσει των οικονομικών δεδομένων τα οποία αναφέρονται στο προοίμιο του εν λόγω κανονισμού·
ότι τα συγκεκριμένα οικονομικά στοιχεία δείχνουν βελτίωση της οικονομικής και κοινωνικής κατάστασης που δικαιολογεί τη μείωση του ποσοστού της ειδικής εισφοράς·
ότι συντρέχει λοιπόν λόγος, κατ' εφαρμογή του άρθρου 66α παράγραφος 2 στοιχείο β) του κανονισμού υπηρεσιακής κατάστασης, να αναπροσαρμοστεί το ποσοστό της ειδικής εισφοράς από το έκτο έτος εφαρμογής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 66α παράγραφος 2 του κανονισμού υπηρεσιακής κατάστασης, το στοιχείο β) αντικαθίσταται από το ακόλουθο κείμενο:
«β) Κατά την τελευταία πενταετία, τα διαδοχικά ποσοστά της εισφοράς τα οποία εφαρμόζονται στη φορολογητέα βάση που αναφέρεται στην παράγραφο 3 είναι τα εξής:
- 12,70 % του ποσού που περιλαμβάνεται στη φορολογητέα βάση του κατά τη διάρκεια του έκτου χρόνου,
- 7,62 % του ποσού αυτού κατά τη διάρκεια των επομένων τεσσάρων ετών.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 20 Οκτωβρίου 1987.

Labels: 2
15